**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/5321-67/2020.

**15/2020.**

**HATÁROZAT**

* **veszélyhelyzetben átruházott hatáskörben meghozott döntésről** -

**Kornisné Liptay Elza Szociális és Gyermekjóléti Központ által biztosított étkeztetés többletkiadásairól**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva –** *a Kornisné Központ által biztosított étkeztetés többletkiadásairól* **-** az alábbi határozatot hozom:

1. **Amennyiben a Kornisné Liptay Elza Szociális és Gyermekjóléti Központ által biztosított étkeztetéssel kapcsolatban a járványügyi helyzet miatt -** *a veszélyhelyzet kihirdetéséről szóló 40/2020. (III.11.) Korm. rendelet* **által elrendelt veszélyhelyzet időtartama alatt - többlet kiadás merül fel, úgy annak költségvetésbe történő beépítéséhez, valamint az ezzel összefüggésben megnövekedett üzemeltetési kiadások miatt többlet normatíva igényléséhez a szükséges intézkedéseket megteszem.**
2. **Felhívom a** Kornisné Liptay Elza Szociális és Gyermekjóléti Központ **vezetőjét, hogy mindent tegyen meg annak érdekében, hogy az 1. pontban meghatározott többletkiadások ne merüljenek fel, illetve minél kisebb mértékben merüljenek fel, ennek érdekében folyamatosan keresse a kedvezőbb beszállítói ajánlatokat.**

**INDOKOLÁS**

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

A Kornisné Liptay Elza Szociális és Gyermekjóléti Központ vezetője jelzéssel fordult felém, miszerint az intézmény által biztosított étkeztetéssel összefüggésben a Ta-Te Kft. mint beszállító megkereséssel fordult az intézmény felé, melyben az alábbiakról tájékoztat: *„…Cégünk vis maior ként kezeli a helyzetet és ezúton minden újságos és egyedi akciót azonnali hatállyal visszavonunk.*

*Bizonyos termékeknél csak napi árakat tudunk adni, mert a jelen helyzetben senki nem tud fix árakat biztosítani. Ezért az árak változtatási jogát akár naponta is fenntartjuk…”*

A **folyamatos és biztonságos idősotthoni ellátás érdekében az étkeztetést biztosítani szükséges ebben a helyzetben** is. Az esetlegesen felmerülő **többletkiadások** azonban a **költségvetési előirányzat megteremtését és többlet normatíva igénylését** teszik szükségessé, ezért a rendelkező részben foglaltak szerint döntöttem, azzal, hogy az intézmény folyamatosan keresse annak **lehetőségét, hogy az étkeztetési kiadások szükségszerű növekedése minél kisebb mértékű legyen.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.

Tiszavasvári, 2020. március 27.

 **Szőke Zoltán**

 **polgármester**